
Evoluție 


Abătut, am ieşit din câmp şi am străbătut oraşul bombardat, uitându-mă 
scârbit la fațadele care încă mai stăteau în picioare, sfidând parcă, dintr-o 
încăpățânare de neînțeles, apocalipsul. Peste tot erau numai băltoace 
murdare şi clădiri devastate, canale adânci din care răzbeau sunete 
abisale şi fiinţe în stare, din spaimă sau din prostie, să te doboare. Din 
punctul de vedere al unui spectator distant, acesta semănă, fără îndoială, 
cu apogeul civilizaţiei noastre. 


Străzile arătau ca nişte braţe rupte şi purulente, blocurile ca nişte trupuri 
frânte, oraşele cangrenate păreau cu toate reprezentantele unei specii 
bolnave; a celei umane, iar bisericile năruite mă priveau revoltate. Zeul 
acela barbar, al celor care le-au clădit, se retrăsese înspăimântat înăuntru 
catedralelor, îşi plecase jenat capul sub coastele ogivelor fracturate, se 
gheboşase în pronaos şi plângea speriat, privind, prin ochii vitraliilor 
sfărâmate, lucrurile de care eram în stare. Aşa-ţi trebuie, am urlat, pentru 
că ai îndrăznit să ne vorbeşti de bine, eternitate şi eden, în timp ce ne 
arătai flăcările iadului cu mâna! De acum poţi să te scalzi în ele, în 
pierzanie, teroare şi durere (chiar şi astăzi, la atâţia ani de atunci şi 
atâtea miliarde de kilometri depărtare, îl mai aud noaptea, când tăcerea e 
deplină, cum urlă şi suspină, implorând lumină). 


Într-un bloc afundat pe jumătate în pământul surpat, câţiva oameni 
petreceau fără nicio grijă, ştiind prea bine că nu mai aveau nicio scăpare. 
Erau nişte mutanţi nenorociţi, nişte fiinţe demonice, abisale, persoane 
care supravieţuiseră radiaţiilor primelor bombe nucleare şi care se 
îmbătau zi de zi şi se băteau noapte de noapte, străduindu-se în tot acest 
timp să uite ce li se întâmplase şi nădăjduind în sinea lor că or să fie în 
stare să găsească un lucru care să le facă, iarăşi, umane, fără să ştie că 
acel lucru era reprezentat de chiar perpetua lor căutare. O căutare pe cât 
de febrilă şi disperată, pe atât de zadarnică. 


Văzându-mă, s-au retras înfricoşaţi, confruntându-mă, probabil, cu unul 
dintre soldaţii înrolați cu milioanele în forţele armate terrane. Însă toţi 
aceşti soldaţi au fost trimişi în ultimele săptămâni pe Lună, pentru a se 
antrena şi a porni de acolo mai departe, spre Marte. Şi asta pentru că, în 
loc să începem reconstrucţia oraşelor devastate, vom porni un război 
împotriva cyborgilor ăia nenorociţi, pedepsindu-i astfel pentru faptul că 
nu ne-au ajutat în confruntarea cu androizii. Dacă ar fi intervenit, situaţia 
ar fi fost alta şi, fără îndoială, nu am mai fi suferit pierderi atât de 
însemnate. Însă cyborgii aceia blestemaţi au uitat că au fost, cândva, 
oameni şi se mândresc de acum cu echidistanţa lor şi gândul că vor trăi 
mii, poate chiar milioane de ani, în corpurile acelea neperisabile. 
Gravitaţia şi spaţiile închise au făcut din ei nişte grăsani mizantropi şi 
infecti, cu tot felul de implanturi mnemonice şi cognitive menite să-i facă 


mai deştepţi, dar care, în schimb, i-au prefăcut în nişte laşi meschini şi 
mârşavi! De când au recepționat mesajul acela afurisit, venit de naiba ştie 
unde, au început să se creadă superiori şi să ne ţină tot felul de predici. 
De acolo, de unde sunt, îşi permit să vorbească de puterea cuvintelor şi 
de neutralitate... Ipocriţii! 


Am traversat strada, călcând într-o scursură scabroasă, apoi m-am oprit 
în faţa unui stâlp scund şi m-am holbat la un afiş murdărit de apa cenuşie 
a ploilor. L-am şters cu braţul şi am citit unde se află cel mai apropiat 
centru de recrutare. Acolo aveam de gând să ajung, pentru a-mi pune 
planul în aplicare şi a deveni nemuritor, asemeni acelor cyborgi infecţi. 
Iar primul lucru pe care trebuia să-l fac era să mă înrolez în armată. Eram 
nespălat, duhneam de la o poştă, aveam numai carii, niciun sfanţ, cu 
inteligenţa nu mă lăudam, aşa că nu vedeam de ce nu m-ar fi primit ca 
soldat. Aveau nevoie, în fond, de carne de tun. lar pentru asta, trebuie să 
recunosc, eram numai bun. Apoi aveam să urmez câteva cursuri de 
pregătire pe Lună, să mă urc la bordul unei nave şi să mă avânt în luptă. 
După care, cu puţin noroc, aveam să mă las prins de cyborgi şi să trec de 
partea lor, pentru a cunoaşte eternitatea şi pentru a-i distruge din 
interior. 


XXX 


Faci parte din forţele armate pământene şi ai plecat de pe Terra cu trei 
luni în urmă. Nu este nevoie să te justifici, v-am auzit deja toate scuzele 
şi, crede-ne, le cunoaştem prea bine pentru că ştim exact felul în care 
gândiţi. Până să intrăm în contact cu lorizii şi noi vedeam lucrurile într-un 
mod asemănător. Cine sunt lorizii? O inteligenţă artificială nemuritoare, o 
civilizaţie extrem de avansată şi care a fost creată de rasa ce poartă. 
acelaşi nume, o rasă ce s-a autodistrus cu multe mii de ani în urmă. Însă 
este mai bine, pentru moment, să nu divagăm şi să continuăm acest 
interogatoriu care îţi va stabili soarta. Pe Lună ai stat aproximativ zece 
săptămâni terestre, timp în care ai urmat un stagiu intensiv de pregătire, 
apoi ai fost selectat să faci parte dintr-un escadron american de elită. 
Faptul că aţi ales să pilotaţi singuri flota mă determină să cred că ştiaţi, 
sau cel puţin bănuiaţi, că ordinatoarele de bord v-ar fi fost dezactivate 
înainte de-a străbate jumătate din distanţa ce ne desparte. Am dreptate? 
Ţie ţi-a fost repartizată o navă cu o putere destul de mică de distrugere, 
iar misiunea ta era să te infiltrezi printre sistemele noastre de protecţie, 
să anihilezi baza de pe Deimos şi să deschizi, astfel, calea unei invazii 
viitoare. Confirmi cele afirmate? Atunci înseamnă că atacurile de până 
acum au fost doar vârful de lance şi că tot ce-i mai greu şi mai rău nu a 
început încă. Ai testat câmpurile electromagnetice, ai evitat o parte 
dintre capcane şi ai făcut o mulţime de victime. Ne urăşti din adâncul 
sufletului şi pentru asta nu ai nevoie de motive. Ai fost crescut aşa şi 
orice ţi-am spune, oricât am încerca să-ţi explicăm că de fapt întreg acest 
război civil este pur şi simplu o greşeală ce vă aparţine şi că nu vă suntem 
duşmani şi nici nu vă vrem răul, tu ai continua să gândeşti la fel. Te-ai 
sinucide mai degrabă decât să ne permiţi să-ţi inserăm implanturi 
cognitive care te-ar ajuta să pricepi cât ai fost de crud, de prost şi de 


hain. Nu încerca să negi, ştim prea bine cum gândeşti. O dată la câteva 
săptămâni prindem unul ca tine şi de îndată ce-i dăm drumul, se întoarce 
împotriva noastră şi ne atacă. Exact ca un animal turbat care muşcă 
mâna ce-l hrăneşte. Pentru că asta şi eşti, un animal care se încrede în tot 
ce i se spune şi care ne omoară din pricina unor motive absurde şi 
barbare. Un nărod care nici măcar nu ştie de ce şi împotriva cui luptă. 
Tot războiul acesta fratricid trebuie să înceteze, înţelegi ce-ţi spun? Cum? 
De ce nu am intervenit când v-aţi luptat cu androizii? De ce am fi făcut-o? 
Nu voi i-aţi creat pentru a vă răspunde întrebărilor care vă chinuiau de 
atâta amar de vreme? Vă lamentaţi de secole încercând să aflaţi dacă 
există în Univers fiinţe superioare vouă, dacă veţi ajunge să atingeţi 
vreodată stelele, precum şi altele asemenea. lar acum, că aţi aflat 
răspunsul, refuzaţi să îl acceptaţi şi să evoluaţi şi încercaţi să distrugeţi 
androizii, crezând că nimicindu-i pe ei le veţi nimici spusele. Că veţi reuşi 
să vă schimbaţi astfel viitorul. Refuzaţi să înţelegeţi că nu androizii sunt 
cei care v-au trădat, aţi făcut singuri asta. Prin modul în care v-aţi 
comportat, prin războiul pe care l-aţi iscat şi pe care l-aţi purtat. Dar nu 
aveţi cum să înţelegeţi, mintea voastră este prea tâmpă pentru a pricepe 
toate acestea. Iar implanturi nu doriţi, credeţi că devenind mai 
inteligenţi, v-aţi pierde din calităţile umane. Atunci una dintre aceste 
calităţi trebuie să fie, fără îndoială, prostia. Cum? Vrei să ţi se introducă 
cipuri? Vrei să vezi? Vrei să... evoluezi? Trebuie să recunosc deschis că 
nu mă aşteptam la un asemenea răspuns, însă mă bucur sincer că ai ales 
această variantă. Procesul este unul deosebit de complex şi ar putea dura 
un timp până când îţi vom insera toate nanoprocesoarele. Ba da, ar fi mai 
uşor să facem aşa cum spui tu, dar ar însemna să-ţi introducem conştiinţa 
într-un sistem operaţional de mare putere, să o conectăm la complexul 
mnemonic al lorizilor, apoi să încercăm o defazare mintală, şi nu vom 
putea ştii cât la sută din cel care eşti acum se va păstra. Nu, nu este 
vorba de nicio selectare ori cenzurare, pur şi simplu contopirea cu atât de 
multe gânduri îţi va modifica radical concepţiile şi-ţi vei schimba, fără 
îndoială, perspectiva. Vei înceta să mai fii acea brută ce nu pricepea 
nimic, iar tainele vieţii îţi vor fi descifrate. Nu vei fi nici măcar un cyborg, 
ci un android. Da, îţi vei păstra atât personalitatea, cât şi amintirile. Prea 
bine, atunci, pregăteşte-te. Vei cunoaşte, cât de curând, veşnicia. 


XXX 


Prin hubloul aburit pe dinăuntru, o arătare metalică şi scheletică privea 
cerul negru. Senzorii roşii ce lunecau pe banda care-i înconjura capul se 
strânseseră într-un cerc de un stacojiu intens şi prin el arătarea aceea 
scruta spaţiul. Zărise imediat Pământul, fără niciun efort. De cum mărise 
imaginea, remarcase pata aceea rotundă şi albastră plutind la întâmplare 
pe aceea mare infinită şi întunecată. În partea opusă a cerului, o altă 
planetă, de astă dată de un roşu deschis, se putea vedea. Dacă ar fi mutat 
nava câteva grade spre dreapta sa şi ar fi înclinat-o, Pământul avea să fie 
în zenit, iar Marte în nadir. Dădu această comandă, iar stelele palide 
începură în jurul său să se rotească. Planeta ce-i fusese casă se afla acum 
deasupra capului său, iar cea împotriva căreia luptase zăcea undeva, sub 
podea, la milioane de kilometri depărtare. Iar între cele două lumi 


însingurate şi îndepărtate, războiul la care luase şi el, cândva, parte 
continua, la fel de atroce şi stupid ca şi înainte. El, însă, nu intervenea. 
Niciunul dintre cei aflaţi pe nava lorizilor nu o făcea, chiar dacă, printr-o 
singură manevră ar le-ar fi putut reduce ambilor combatanți flotele la 
simple epave plutind în derivă prin sistemul solar, iar planetele la nişte 
bucăţi enorme de rocă gravitând în jurul unui centru imaginar şi 
încercând, vreme de zeci de mii de ani încercând, să se reunească. Deşi 
nu exista nicio constrângere exterioară care să-l împiedică să facă una ca 
asta, pur şi simplu nu putea da o asemenea comandă. Nu pentru că i se 
interzicea, ci pentru că înţelegea. Totul. Până atunci trăise aidoma unui 
animal, captiv într-un trup din carne, pradă simţurilor puţine şi diluate şi 
ameninţat în permanenţă de moartea ce-i supraveghea răbdătoare fiecare 
mişcare. Tot ce făcuse, tot ce gândise, fusese doar pentru a o evita, fără 
să realizeze că prin frivolitatea gesturilor sale o chemase şi o hrănise. Dar 
acum lăsase în urmă această treaptă a evoluţiei mânjită cu sânge, 
suferinţă şi sentimente. Se descătuşase de toate gândurile sale stupide şi 
acceptase, în sfârşit, neutralitatea. Pricepuse că orice gest făcut, 
indiferent cât de infim, stârnea o reacţie contrară care, la rându-i, se 
reverbera în altele, o spirală ce odată începută nu avea să se mai termine, 
cu adevărat, niciodată. Ştia asta şi trebuia de acum să trăiască şi să 
suporte toate crimele de care se făcuse vinovat, toate poziţiile adoptate, 
orbirea şi prostia de care dăduse dovadă. Şi nu doar el, ci întreaga specie 
din care făcuse, cândva, parte şi care se angajase într-un război absurd şi 
fără niciun fel de finalitate. Omul din arătarea aceea metalică putea 
vedea dincolo de viaţă, dincolo de toată această şaradă. Şi brusc, ideea de 
veşnicie încetă să-i mai surâdă şi începu să i se pară o adevărată povară. 
Una atât de hâdă încăt, fără îndoială, că ar fi abhorat-o dacă ar mai fi fost 
în stare să simtă, dar pe care, în schimb, o accepta acum placid. 


